送張諷寺丞赴青州幕
作者：梅堯臣
朝代：宋

paragraphs: 朝廷久清明，賢相出賢牧。
賢牧又選賢，森森備官屬。
是以邦政脩，良農播嘉穀。
上無租賦逋，下有囷廩蓄。
往者河朔饑，奔送劇鳬鶩。
富公鎮青社，有來咸鞠育。
病者調藥劑，起者飼饘粥。
老稚四十萬，瘦骨生壯肉。
鄉縣將遣歸，田園皆可復。
爲之置長犂，爲之置黄犢。
既完身上衣，又付橐中粟。
庭下再拜辭，望城皆感哭。
他人守一方，境內猶不足。
至今趙魏間，食飲常酹祝。
富公離山東，寇盜頗任觸。
堂堂高平公，德業人所伏。
幙府得才謀，螻蟻不勞撲。
上體憂勤心，掃滅得神速。
張侯三十餘，瑩若無玷玉。
八字分濃眉，純漆點雙目。
昨日奉辟書，氣貌寧近俗。
言從必磊落，事果無出縮。
他時爲書功，誰惜千毫禿。